กองบัญชาการกองทัพไทย เตรียมความพร้อมจัดพิธีมอบเสื้อและสิ่งของพระราชทานแก่ประชาชนที่ลงทะเบียนเข้าร่วมกิจกรรมปั่นจักรยาน Bike อุ่นไอรัก ระหว่างวันที่ 1 - 2 ธันวาคมนี้
กองบัญชาการกองทัพไทย เตรียมความพร้อมจัดพิธีมอบเสื้อและสิ่งของพระราชทานแก่ประชาชนที่ลงทะเบียนเข้าร่วมกิจกรรมปั่นจักรยาน Bike อุ่นไอรัก ระหว่างวันที่ 1 - 2 ธันวาคมนี้

พลเอก ชูชาติ บัวขาว รองเสนาธิการทหาร กองบัญชาการกองทัพไทย เปิดเผยว่า ในโอกาสที่สมเด็จพระเจ้าอยู่หัว จะทรงจักรยานนำพสกนิกรปั่นจักรยาน Bike อุ่นไอรัก 2018 ในพิธีเปิดงานอุ่นไอรัก คลายความหนาว สายน้ำแห่งรัตนโกสินทร์ เส้นทางไป-กลับพระลานพระราชวังดุสิต – สวนสุขภาพลัดโพธิ์ จังหวัดสมุทรปราการ นั้น 
ในส่วนของกองบัญชาการกองทัพไทย ได้รับมอบหมายให้ดำเนินการจัดพิธีมอบสิ่งของพระราชทานแก่ผู้เข้าร่วมกิจกรรมปั่นจักรยาน ที่ลงทะเบียนผ่านเว็บไซต์และสำนักงานเขตกรุงเทพมหานคร 50 เขต รวม 100,000 ชุด กำหนดจัดพิธีระหว่างวันที่ 1 – 2 ธันวาคม ณ สนามกีฬาศุภชลาศัย วันละ 50,000 ชุด 
โอกาสนี้ สมเด็จพระเจ้าอยู่หัว ได้พระราชทานครัวพระราชทานให้บริการอาหารและน้ำดื่มแก่ประชาชนที่มารอรับมอบสิ่งของพระราชทานในวันดังกล่าว ขณะเดียวกันกองบัญชาการกองทัพไทย ยังจัดเตรียมการแสดงดนตรีของเหล่าทัพต่างๆ ระหว่างการรอรับสิ่งของพระราชทาน

สำหรับขั้นตอนการรับสิ่งของพระราชทาน เมื่อประชาชนเดินทางมาถึงสนามกีฬาศุภชลาศัยให้ตรวจสอบรายชื่อกับฝ่ายทะเบียนหน้าด้านสนามกีฬา ฝั่งถนนพระรามที่ 1 เพื่อยืนยันตัวบุคคล รับบัตรและป้ายแท็กจักรยาน พร้อมบัตรที่ระบุขนาดไซส์เสื้อ จากนั้นให้เดินไปตามทางที่กำหนดโดยรอบสนามศุภชลาศัยเข้าทางประตูช้าง เพื่อเข้าแถวรับเสื้อพระราชทานด้านใน มีช่องทางรับคือด้าน A และ B ด้านละ 100 ช่องทาง ใช้เวลาการรับครั้งละ 2 นาทีต่อ 1 คน แล้วเสร็จให้แยกเข้าตามช่องของขนาดเสื้อเพื่อเข้าแถวรับเสื้อพระราชทานตามลำดับ จากนั้นให้เดินออกตามลู่วิ่งออกจากสนามกีฬาทางประตูไก่และเดินออกบริเวณด้านหน้า